Раман Аркадзьевіч Забела

**Раман Аркадзьевіч Забела** () — беларускі архітэктар-рэстаўратар, грамадскі дзеяч.

## Біяграфія 
Скончыў у 2011 годзе архітэктурны факультэт, у 2012 годзе — магістратуру Беларускага нацыянальнага тэхнічнага ўніверсітэта.

Атрымаў у 2012—2013 гадах паслядыпломную адукацыю па сацыялізацыі «Кансервацыя помнікаў архітэктары і горадабудаўніцтва» ў Кракаўскім політэхнічным універсітэце імя Тадэвуша Касцюшкі (Польшча).

Выкладаў у 2014—2020 гадах архітэктурнае праектаванне, архітэктурную кампазіцыю, рэстаўрацыю помнікаў архітэктуры на архітэктурным факультэце БНТУ. У жніўні 2020 года звольніўся па ўласным жаданні.

У лютым 2024 года затрыманы па палітычна матываваным абвінавачванні за ўдзел у пратэстах 2020 г.

## Дзейнасць 
Практычную рэстаўрацыйную дзейнасць ажыццяўляе з 2011 года.

Спецыялізуецца на правядзенні комплексных перадпраектных даследаванняў помнікаў, распрацоўцы праектных рашэнняў па рэстаўрацыі, навукова-метадычным кіраўніцтве на стадыі распрацоўкі праектнай дакументацыі і правядзення работ, распрацоўцы праектаў комплекснай рэгенерацыі гістарычных тэрыторый.

Даследуе сістэму вартасцяў помнікаў архітэктуры і ўрбаністыкі, методыкі іх захавання і рэваларызацыі ў культурным ландшафце Беларусі.

### Асноўныя працы 
* Мінск. Будынак былой Фабрыкі-кухні (2017—2019)
* Мінск. Будынак клінічнага гарадка па вул. Броўкі, 1 (2020—2024)
* Мінск. Будынак гідраметэрэалагічнай абсерваторыі (2020—2025)

* Мінск. Былая езуіцкая школа (2019—2020)
* Мінск. Касцёл Св. Язэпа (2022)
* Ліда. Комплекс будынкаў Бровара Пупкі (2011—2022)
* Гродна. Комплекс будынкаў Бровара Кунца (былы палац Сапегаў) (з 2020)
* Мінск. Рэгенерацыя тэрыторыі і рэстаўрацыя будынкаў былога Хлебзавода у Ракаўскім прадмесці (2016—2022)

* Мінск. Кінатэатр «Перамога» (2022—2024)
* Мінск. Будынак галоўпаштамта (2022—2024)
* Мінск. Комплекс будынкаў па вул. Камуністычная 3, 5, 7 (2018)
* Мінск. Кварталы «Асмалоўкі». Аднаўленне каляровага рашэння (2018—2019)

* Валожын. Ешыбот (2022—2024) 

* Хатынь. Царква Раства Багародзіцы (2022—2023)
* Мінск. Дом Чэрчыса (дом габрэйскіх шлюбных урачыстасцей) па вул. Ракаўская, 17 (2018—2021)

### Грамадская дзейнасць 
У 2008—2011 гадах выконваў абавязкі старшыні праўлення Моладзевага грамадскага аб’яднання «Беларуская асацыяцыя студэнтаў-архітэктараў», якое аб’ядноўвала студэнтаў беларускіх ВНУ, займалася нефармальнай адукацыяй і абменам досведам.

Падчас навучання, а пасля выкладання ў БНТУ з’яўляўся ўдзельнікам і арганізатарам валанцёрскіх студэнцкіх летнікаў па даследаванні, інвентарызацыі і аднаўленні аб’ектаў культурнай спадчыны і летніх архітэктурных школ у Любчы і Лынтупах.

У 2013—2017 гадах браў удзел у распрацоўцы гісторыка-архітэктурнага апорнага плана урочышча Курапаты і канцэпцыі мемарыялізацыі.

У 2016—2018 гадах браў актыўны ўдзел у грамадзянскай кампаніі па абароне ад зносу гістарычных кварталаў Старажоўкі ў цэнтры Мінска, вядомых як Асмалоўка.

Рэгулярна выступаў з публічнымі лекцыямі і браў удзел у дыскусіях з мэтай адукацыі, папулярызацыі гісторыка-культурнай спадчыны і прыцягнення ўвагі да праблем яе аховы.

## Крыніцы 
## Спасылкі 
* Архітэктурны Лекторый. Менскі канструктывізм: фабрыка-кухня. Лекцыя Рамана Забелы і Катажыны Шаўрук
* Архітэктурны лекторый. Савецкі неакласіцызм: праспект Незалежнасці. Лекцыя Рамана Забелы

Катэгорыя:Архітэктары Беларусі
Катэгорыя:Рэстаўратары Беларусі
Катэгорыя:Рэпрэсаваныя рэжымам Лукашэнкі